Doktor í læknisfræði . " Barrett " slímhúðarbreytingar í vélinda Sunna Guðlaugsdóttir lyflæknir og sérfræðingur í meltingarsjúkdómum varði doktorsritgerð sína við Erasmus-læknaháskólann í Rotterdam þann 15. maí síðastliðinn . Ritgerðin heitir Barrett´s Esophagus - High cancer risk groups , cardiovascular co-morbidity and interaction with Helicobacter pylori . Leiðbeinandi var prófessor JHP Wilson . Andmælendur voru prófessorarnir dr. B Stricker , dr. EJ Kuipers , dr. HW Tilanus , dr. H. van Dekken og dr. T Splinter . Ritgerðin fjallar um rannsóknir á sjúklingum með Barrett slímhúðarbreytingar í vélinda . Nafnið " Barrett " er kennt við breskan skurðlækni sem skilgreindi sjúkdóminn fyrstur manna um miðja síðustu öld . Síðari tíma rannsóknir hafa leitt í ljós að þessar breytingar koma í kjölfar of mikils sýruálags í vélinda vegna bakflæðisjúkdóms . Rakið er sögulegt yfirlit , orsakir og fylgikvillar þar sem alvarlegasti fylgikvilli Barrett er slímfrumukrabbamein í vélinda . Á þeim forsendum er farið sérstaklega yfir kosti og galla þess að fylgja þessum sjúklingum eftir með vélinda og magaspeglunum . Tilgangur verkefnisins var að fá betri innsýn í hvernig best er að þekkja þá Barrett sjúklinga sem hafa aukna áhættu að fá krabbamein í náinni framtíð og athuga hvort þeir hafi auknar líkur á hjarta - og æðasjúkdómum . Í því samhengi voru rannsakaðir áhættuþættir hjarta og æðasjúkdóma bæði hjá Barrett sjúklingum og sjúklingum með vægari slímhúðarbreytingar vegna bakflæðis . Einnig var leitast við að fá innsýn inn í samspil magabakteríunnar Helicobacter pylori við bakflæði sjúkdóminn , algengi sýkingarinnar í þessum sérstæða sjúklingahópi og mikilvægi sýkingarmáttar bakteríunnar á slímhúðarbreytingar í maga , þá sérstaklega Barrett sjúklinga . Lýst er áhyggjum þess eðlis að Helicobacter pylori magabólgur samhliða notkun á sýrubælandi lyfjum ( sérstaklega prótón-pumpu bælurum ) flýti fyrir þynningu ( forstigsbreyting magakrabbameins ) á magaslímhúð . Leitast er við að fá innsýn inn í þetta samspil og áhrif þess á þróun magaslímhúðarbólgunnar . Rannsóknir verkefnisins voru gerðar í framhaldi af fyrri rannsóknum í Hollandi . 1 . Við háskólasjúkrahús Rotterdam ( Dijkzigt ) á árunum 1994 - 1996 þar sem Barrett sjúklingar reyndust skammlífari en viðmiðunarhópur ( normalþýði ) . Sérstaklega varð vart aukinnar tíðni hjarta - og æðasjúkdóma . 2 . Við háskólasjúkrahús Amsterdam ( VU ) á árunum 1994 - 1996 þar sem notkun kröftugra sýrubælandi lyfja , sérstaklega svokallaðra prótónpumpu bælara , jók á þynningu á magaslímhúð í sjúklingum með magabakteríuna Helicobacter pylori í magaslímhúð . Niðurstöður rannsókna Sunnu sýna að hefðbundið eftirlit Barrett sjúklinga með vélinda - og magaspeglun er einungis til heilsufarslegra bóta hjá rétt um 15% þeirra . Gefnar eru heppilegar leiðbeiningar til að vinna eftir og hvernig megi velja Barrett sjúklinga til eftirlits með reglubundnum vélinda og magaspeglunum og vefjasýnatökum til að meta líkur á að þeir fái vélindakrabbamein í náinni framtíð umfram aðra banvæna sjúkdóma . Þeir sjúklingar sem greinast með Barrett sjúkdóm eða vélindabólgur vegna bakflæðis reyndust oftar en viðmiðunarhópur ( normalþýði ) vera með of háan blóðþrýsting . Barrett sjúklingar á aldrinum 55 - 80 ára reyndust einnig oftar hafa fengið kransæðastíflu og vera með offituvandamál . Sjúklingar með Barrett vélinda reyndust vera með lægri tíðni Helicobacter pylori sýkingar í maga en viðmiðunarhópur . Sá munur var meira áberandi þegar litið var á stofn með mikinn sýkingamátt sem styður þá tilgátu að ákveðnir Helicobacter pylori stofnar geti verndað gegn myndun Barrett vélinda . Niðurstöður benda einnig til þess að sýrubælandi lyf sem bæla starfsemi prótónpumpunnar í magaslímhúð minnki magabólguvirkni og þéttleika Helicobacter pylori bakteríunnar hver sem sýkingarmáttur bakteríunnar er . Þrátt fyrir það var slímhúðarþynning í magahelli og slímhúðarbreytingar í maga með tengsl við magakrabbamein marktækt algengari í þeim sem voru sýktir af stofni með meiri sýkingarmátt og á viðhaldsmeðferð með sýrubælandi lyfjum sem bæla starfsemi prótónpumpunnar í magaslímhúð . Sunna er fædd í Reykjavík 1962 og foreldrar hennar eru Guðlaugur Maggi Einarsson hæstaréttarlögmaður og Svanlaug Þorgeirsdóttir talsímavörður . Eiginmaður Sunnu er Snorri Ingimarsson rafmagnsverkfræðingur og tölvunarfræðingur . Rekur hann eigin verkfræðistofu . Börn þeirra eru : Svanlaug Dögg f. 1981 , Stefán Karl f. 1986 og Sigurþór Maggi f. 2002 . Sunna lauk stúdentsprófi frá Fjölbrautaskólanum í Breiðholti 1981 og almennu læknaprófi frá Háskóla Íslands 1989 . Hún starfaði 1989 - 1993 á mismunandi deildum við Landspítala þar til hún stundaði sérfræðinám í almennum lyflækningum 1993 - 1997 við Zuiderziekenhuis ( Medisch Centrum Rijnmond Zuid ) í Rotterdam . Á árunum 1997 - 2001 lauk hún almenna lyflæknanáminu ásamt undirsérgrein í meltingarsjúkdómum við háskólasjúkrahús Rotterdam ( Dijkzigt ) sem lauk með þarlendri og hérlendri sérfræðiviðurkenningu í báðum greinum . Sunna hefur nýlega hlotið viðurkenninguna " The European Diploma of Gastroenterology " frá stjórn Evrópusamtaka í meltingarsjúkdómum ( " European Board of Gastroenterology " ) . Hún starfar sem lyflæknir og meltingarsérfræðingur við Sjúkrahúss Akraness og hefur opnað stofu í Læknasetrinu Mjódd í sömu greinum . Nýlega hefur hún ásamt fjórum öðrum meltingarsérfræðingum stofnað Meltingarsetrið ehf. sem er til húsa í Læknasetrinu og starfrækir rannsóknarstofu í meltingarsjúkdómum og er hún meðal annars framkvæmdastjóri fyrirtækisins .